на вътрешния пазар за всеки вид на продукта само при рентабилните продажби на вътрешния пазар на видовете на продукта по време на РП, ако:
 —
 обемът на рентабилните продажби на съответния вид на продукта представлява 80 % или по-малко от общия обем на продажбите на този вид; или
 —
 среднопретеглената цена на този вид на продукта е по-ниска от производствените разходи за единица продукция.
 (76)
 След анализ на продажбите на вътрешния пазар нормалната стойност за 10 вида на продукта бе установена въз основа на метода, посочен в съображение 74, а за 7 вида на продукта — въз основа на метода, посочен в съображение 75.
 (77)
 Оказалите съдействие производители в САЩ представиха информация за общо седемнадесет вида на продукта, докато оказалите съдействие китайски производители износители представиха информация за общо петнадесет вида на продукта. Сравнението между видовете на продукта, изнасяни от китайските производители, и видовете, продавани от производителите от САЩ, обаче показа, че съществува пряко съответствие само при два вида на продукта. Ограниченият брой на показващите съответствие видове на продукта бе обяснен с доста сложното определяне на видовете на продукта, включващо седем характеристики и 672 възможни комбинации (включително, но не само, порцеланов/непорцеланов продукт, седем вида работни повърхности, наличие на еднократно/двойно лакиране/емайлиране или липса на такова). Тъй като съществува изискване при изчисляването на дъмпинга да се вземат под внимание 100 % от продажбите за износ, за целите на сравняването е необходимо да бъдат направени някои корекции.
 (78)
 На първо място, Комисията реши да увеличи съпоставимостта чрез формиране на нормалните стойности на допълнителни видове на продукта. В това отношение следва да се припомни, че оказалите съдействие китайски производители износители са продавали два непорцеланови вида на продукта за Съюза (представляващи около 6 % от общото изнесено за Съюза количество). Производителите в държавата аналог САЩ обаче не са произвеждали такива непорцеланови видове на продукта. Поради това Комисията взе решение да формира производствените разходи за непорцелановите видове на продукта чрез сравнение на разходите на промишлеността на Съюза за порцелановите и непорцелановите видове. Бе установено, че производствените разходи за непорцелановите видове на продукта са с 30 % по-малки от разходите за порцелановите видове на продукта. Полученото съотношение бе приложено към седемнадесетте вида на продукта, за които предоставиха информация производителите от САЩ, така че да бъде установено съответствие с видовете на продукта, посочени от китайските производители износители.
 (79)
 Що се отнася до нелакираните/неемайлирани керамични плочки, китайските производители износители декларираха извършените от тях продажби (четири вида на продукта, които представляват около 56 % от общото изнесено за Съюза количество), при които няма пряко съответствие с видовете на продукта, продавани от оказалите съдействие производители от САЩ. Като приложи същата методология, описана в съображение 78 по-горе, Комисията формира производствените разходи за видовете на продукта с еднократно лакиране/емайлиране чрез сравнение на разходите на промишлеността на Съюза за еднократно лакираните/емайлираните и нелакираните/неемайлираните видове на продукта. Бе установено, че производствените разходи за нелакираните/неемайлирани керамични плочки са с 6 % по-малки от разходите за видовете на продукта с еднократно лакиране/емайлиране. Полученото съотношение бе приложено към седемнадесетте вида на продукта, за които предоставиха информация производителите от САЩ.
